Хафез
Защо се чудите, защо, на нашия любовен мир?…

Превод от персийски (фарси): Йордан Милев, 1969

chitanka.info

Защо се чудите, защо, на нашия любовен мир?

Не крия нищо и сред вас ще мина като сред шпалир.

Разумните сърца за мен са оня център на кръга,

във който влюбените пак се скитат с мъката безспир.

От прилепа не скривай ти безсмъртната й красота —

ще се огледа в нея, знам, спокойно целият всемир.

И само Мог да разбере какво си мислим ние днес —

ни власеница ще заложим сега за пълния потир.

Да се оплачеш от скръбта, да се похвалиш със любов,

е глупаво, че и без тях ще се намериш най-подир.

Лицето, нейните очи не са единствени за мен:

и в слънчевата светлина ми свети същият сапфир.

Навярно твоя нежен взор ми каза следния урок:

не всеки може в скромността да има вино за кумир.

Да любим сладки устни, ний успяхме с помощта на бог —

слуги сме всички, само той раздава своя еликсир.

Готов съм всичко да отдам за този весел райски кът,

за твоя нежен аромат, пристигнал с тихия зефир.

Макар и бедни — в нас гори на виното смехът, страстта.

Ах, само расото ни за това да не изчезне в този пир.

Аскетът да се весели като Хафез, то не е грях!

Избяга дяволът от тези, коранът взели за хаир.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.